Rassie trek Schalk Brits nader, stuur sewe na franchise’e terugSchalk Brits – terug by die Bokke. (Foto: Laureus) Schalk Brits, wat drie weke gelede sy laaste wedstryd vir Saracens gespeel het toe hulle die soveelste keer as Engeland se kampioen gekroon is, is by die Springbokgroep vir die res van die Engelse reeks gevoeg. Die Springbokhaker in tien toetse het reeds in Bloemfontein by die Bokke aangesluit en sal aldus die Springbokafrigter, Rassie Erasmus, vir Saterdag se tweede toets teen Engeland oorweeg word. Erasmus glo dat Brits dieselfde rol in die huidige Bokspan kan speel as die ervare oorsese spelers Duane Vermeulen en Willie le Roux, wat onder die uitblinkers was in Saterdag se oorwinning teen Engeland. “Ons is besig om ervaring, kontinuïteit en diepte te bou met die oog op aanstaande jaar se Wêreldbeker-toernooi. Ons wil dus hê ons jong spelers moet uit die ervaring van die ervare spelers put. “Ek wil hê Schalk moet dieselfde leiersrol as Duane en Willie speel. Hy het uitgebreide ondervinding van die Engelse en Europese toestande en ken Engelse rugby deur en deur ná sy jare by Saracens. “Dit is ŉ goeie manier vir ons jong spelers om die uitdagings van internasionale rugby by die ervare manne aan te leer.” Brits het die afgelope nege seisoene vir Saracens gespeel nadat hy eers vir die WP en Stormers uitgedraf het voordat hy na Johannesburg verhuis en vir die Cats en Goue Leeus gespeel het. Hy het verlede maand 37 geword, maar die vlak van sy spel was sodanig dat Saracens hom graag vir nog ŉ seisoen wou gehad het. ♦ Intussen het Erasmus die naweek ook die Springbokgroep verder verminder nadat die haker Bismarck du Plessis en die veelsydige agterspeler Frans Steyn verlede week weens “beserings” glo nie deur die Franse toegelaat is om betyds vir verlede week se toets in Suid-Afrika te wees nie. SA Rugby het toe bekendgemaak dat hulle nie verder vir die reeks teen Engeland deel van die Bokgroep sal wees nie. Die aanvanklike groep van 43 is nie met plaasvervangers vir dié twee aangevul nie, en benewens Trevor Nyakane wat nou ook met ŉ ribbesering uit die reeks is, het Erasmus ook vir Ox Nché, Jason Jenkins, Kwagga Smith, Nizaam Carr, Travis Ismaiel, Curwin Bosch en Cameron Wright na hul onderskeie franchise’e teruggestuur. Met die insluiting van Brits by die groep, is daar dus nou 34 spelers in die Bokgroep vir die volgende twee toetse teen Engeland.